《寇攘之馀谷五斗才易一鸡衰老多病资血味以为养求之弗可得畜二母鸡自春抱育至夏百翼不减子美生理喜而有作》
宋代·舒岳祥

昔有尸乡翁，养鸡盖阡陌。累财千馀万，积微利自博。

子美居瀼西，此物尚百翮。作诗戒宗文，墙东树笼栅。

我今山居中，生理苦迫窄。衰年资食治，时有不速客。

海鱼不常储，溪蟹碎难擘。颇欲效两翁，字鸡供口食。

买得双伏雌，领以一赤帻。户外听约束，安能污案席。

剖坼五十卵，引哺渐开拆。从兹日生生，向秋益繁息。

麦云行刈黄，可得二十石。已知饼臛具，不假天边翼。

窃笑茅季伟，割烹惟一只。奉亲不及宾，资生拙无策。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。